
 22.12.2016
 BG
 Официален вестник на Европейския съюз
 L 350/3
 ПРЕВОД
 СПОРАЗУМЕНИЕ ЗА ПРИДОБИВАНЕ И ВЗАИМНО ОБСЛУЖВАНЕ
 между Европейския съюз и Съединените американски щати
 (US-EU-01)
 Европейският съюз (ЕС) и Съединените американски щати, наричани по-нататък „страните“, като желаят да повишат оперативната съвместимост, готовността и ефективността на съответните си военни сили чрез по-голямо логистично сътрудничество, решиха да сключат настоящото споразумение за придобиване и взаимно обслужване („настоящото споразумение“).
 Член I
 Цел
 Настоящото споразумение е сключено с цел да се установят основните условия и процедури за улесняване на взаимното предоставяне на логистична подкрепа, както и доставки и услуги, както са определени в член II от настоящото споразумение.
 Член II
 Определения
 1. В рамките на настоящото споразумение и всички договорености за изпълнение, които предвиждат специални процедури, се прилагат следните определения:
 а)
 Администратор. Администраторът на Athena.
 б)
 Athena. Механизмът, който е предмет на Решение (ОВППС) 2015/528.
 в)
 Класифицирана информация. Информация и материали, i) чието неправомерно разкриване би могло да нанесе различни по степен щети или вреди на интересите на Съединените американски щати, на ЕС или на една или повече от неговите държави членки; ii) които изискват защита от неправомерно разкриване в интерес на сигурността на Съединените американски щати или ЕС; и iii) които носят гриф за сигурност на Съединените американски щати или на ЕС. Информацията може да е устна, визуална, електронна, на магнитен носител или във вид на документ или материал, включително съоръжение или технология.
 г)
 Равностоен обмен. Плащане за трансфер, извършен съгласно настоящото споразумение, при който е договорено, че в замяна на получена логистична подкрепа и доставки и услуги, получаващата страна предоставя логистична подкрепа и доставки и услуги със същата парична стойност.
 д)
 Държави — членки на ЕС. Държави, които са установили помежду си Европейски съюз, наречен „Съюзът“, на когото са възложили правомощия да преследва общите им цели.
 е)
 Командващ операция на ЕС. Военният орган на ЕС, който осъществява командването на военна операция или учение на ЕС. Това включва всеки командващ мисия на ЕС, който осъществява командването на военна мисия на ЕС, когато то включва обичайно изпълнявани от командващ операция функции.
 ж)
 Договореност за изпълнение. Допълнително писмено споразумение за логистична подкрепа и доставки и услуги, в което се уточняват подробностите и условията за изпълнение на настоящото споразумение.
 з)
 Фактура. Документ от доставящата страна, който съдържа искане за заплащане за конкретна логистична подкрепа и доставки и услуги, предоставени съгласно настоящото споразумение и приложимите договорености за изпълнение.
 и)
 Логистична подкрепа и доставки и услуги. Храна, вода, настаняване, транспорт (включително въздушен транспорт), нефт, масла, смазочни материали, облекло, комуникационни услуги, медицински услуги, боеприпаси, подпомагане за базови операции (както и строителство, свързано с подпомагането за базови операции), услуги за съхранение, използване на съоръжения, услуги по обучение, резервни части и компоненти, услуги за ремонт и поддръжка, услуги, свързани с калибриране, и пристанищни услуги. Това понятие включва и временно използване на превозни средства с общо предназначение и друго несмъртоносно военно оборудване, при условие че лизингът или заемането са позволени съгласно законите и подзаконовите нормативни актове на Съединените американски щати и на съответните държави — членки на ЕС, които участват в операцията на